જિંદગીનાં પહેલાં ૨૮ વર્ષ જેણે પોતાના પગ પર અત્યંત ઍક્ટિવ લાઇફ-સ્ટાઇલમાં વિતાવ્યાં હોય તેને ભરયુવાન વયે વ્હીલચૅરગ્રસ્ત થઈ જવું પડે ત્યારે કેવો માનસિક આઘાત લાગે એ સમજી શકાય એવું છે. એક ઇન્ટરવ્યુમાં દીપા મલિકે જ જણાવ્યા પ્રમાણે તેમને બધું જ નવેસરથી શીખવાનો વારો આવ્યો. પથારીમાં પડખું ફરવાથી લઈને બેસવું, બેઠા થવું, કપડાં બદલવાં, ઈવન શરીરમાં કેટલું પાણી જવા દેવું એનો પણ તેમને હિસાબ રાખવાનો આવ્યો; કેમ કે તેમનું શરીર બ્લૅડર અને બૉવેલ કન્ટ્રોલ પણ ગુમાવી ચૂક્યું હતું. અગાઉ જ્યાં તેમનો આખો વખત ફૅશનેબલ કપડાં ખરીદવા-પહેરવામાં અને પાર્ટીઓમાં જઈને ગૉસિપ કરવામાં જતો ત્યાં હવે તેમને છ ઇંચનું પગથિયું પાર કરવામાં પણ હિમાલય ઓળંગવા જેટલું કક્ટ પડવા માંડ્યું હતું. પરંતુ દીપાને તેમના પતિ બિક્રમ અને બન્ને દીકરીઓ તથા અન્ય પરિવારજનો પાસેથી જબ્બર સપોર્ટ મળ્યો